text: Minister rundt med raslebøssen
  06 oktober 2013 kl. 11.40
  Udenrigsminister Villy Søvndal var i dag på gaden hjemme i Sdr. Bjert for at samle ind til Syriens børn for Røde Kors.
  - Jeg har prøvet det før, sagde udenrigsministeren. Det er vigtigt at folk betaler til formålet. Ikke fordi det er mig, tilføjede han.
  
  Tak til de frivillige
  Vi kunne ikke lukke bøssen op for at se, hvor meget Villy Søvndal samlede ind, men det blev til en del. Mange af beboerne var overraskede over at se et medlem af regeringen på indsamler-holdet.
  - Så giver man gerne lidt mere, lød kommentaren fra en af dem.
  For Villy Søvndal var turen rundt i Bjert mere end blot en indsamling. Den var et vidnesbyrd om, at de frivillige organisationer spiller en kolossal rolle i det danske samfund.
  - Udenrigspolitik er vigtigt, sagde Villy Søvndal. Danskerne skal vide, at vi er afhængige af det, der sker i udlandet. Hvis der opstår en konflikt, kommer vi til at mærke det. Måske i form af højere olie-priser eller en tiltagende strøm af flygtninge. Vi har brug for en rolig verden, og vi kan bidrage ved at hjælpe, hvor der er behov, sagde udenrigsministeren, som i øvrigt syntes, at det var hyggeligt at tale udenrigspolitik med folk, han har kendt i mange år.
  